Ҳамза Маҳмудӣ

Маҳмудӣ Ҳамза Наврӯз (Маҳмудов Ҳамза Наврӯзович; зод. 19 марти 1964, ноҳияи Москва) — рассом, ҳуқуқшинос, ходими соҳаи телевизион, синамо ва маорифи Тоҷикистон.

 Зиндагинома 
Ҳамза Наврӯзович Маҳмудов 19 марти соли 1964 дар ноҳияи Москваи вилояти Кӯлоб ба дунё омадааст. Омӯзишгоҳи рассомии Душанбе ба номи М. Олимов ва Донишгоҳи давлатии тиҷорати Тоҷикистонро бо ихтисоси ҳуқуқшинос хатм кардааст.

 Корнома 
Фаъолияти меҳнатии худро аз соли 1987 ҳамчун рассоми ороишгар дар кинотеатри «Ватан»-и шаҳри Душанбе оғоз намудааст, солҳои 1991—1999 дар вазифаи директори кинотеатри «Ватан» Солҳои 1999—2004 директори генералии Муассисаи давлатии кино ва видео «Тоҷиккино». Дар солҳои 2004—2006 вазифаи директори Маркази миллии санъатҳои аудиовизуалии Кумитаи телевизион ва радиои назди Ҳукумати Ҷумҳурии Тоҷикистонро бар уҳда дошт. Солҳои 2006—2008 директори Ширкати байнидавлатии симо ва садои «Мир» дар Ҷумҳурии Тоҷикистон ва намояндаи комилҳуқуқи Ҷумҳурии Тоҷикистон дар ҳамин ширкат. Дар солҳои 2008—2010 раиси Иттиҳодияи Иттифоқҳои касабаи Кумитаи телевизион ва радиои назди ҲҶТ, солҳои 2010—2012 ба сифати директори савдои ширкати интерспутники «Холдинг Исател» дар Ҷумҳурии Тоҷикистон. Солҳои 2012—2015 дар вазифаи сардори Бозрасии давлатии назорат дар соҳаи телевизион ва радиои назди Ҳукумати Ҷумҳурии Тоҷикистон. Аз соли 2015 то 2021 директори Мактаби махсуси ҷумҳуриявии шаҳри Душанбе буд.

Аз моҳи ноябри соли 2021 то имрӯз дар вазифаи директори Муассисаи давлатии «Телевизиони кӯдакону наврасон — Баҳористон» кору фаъолият дорад.

 Эҷод 
Маҳмудӣ Ҳамза Наврӯз муаллиф ва рассоми як қатор китобҳои бачагона аз ҷумла: «Алифбои атфол», «Мероси зиндагӣ», «Омӯзиш ва парвариши фарзанд», «Таърих ва тамаддуни миллӣ дар таълим ва тарбияи фарзанд», «Наврӯз омад», ҳамчунин муаллиф ва рассоми муҷассамаи «Тус» мебошад, ки дар ноҳияи Шаҳритус ҷойгир аст.

 Ҷоизаҳо ва унвонҳо 
 Аълочии телевизион ва радиои Тоҷикистон;
 Аълочии маориф ва илми Ҷумҳурии Тоҷикистон;
 Медали Хидмати шоиста.

 Эзоҳ 

Гурӯҳ:Дорандагони медали «Хидмати шоиста»